钦定古今图书集成/理学汇编/学行典/第042卷 > 理数钤〈坤集下〉 > 《皇极观物篇解断诀序》
## 钦定古今图书集成/理学汇编/学行典/第042卷 > 理数钤〈坤集下〉 > 《皇极观物篇解断诀序》

《易》曰：“以言者尚其辞，以制器者尚其象，以卜筮者尚
其占。”夫《易》有象有数，有占有辞，夫子系《易》不及数，康
节所传之皇极，有画卦之象，有布卦之数，有测卦之
占，而无其辞。《易》岂无数哉？因数而不泥于数，所以为
数之妙；极其无辞哉？示法而不说其辞，所以为辞之
至。是故《易》以占为神，极以算为智。占者听圆变之蓍，
“以求将见之象；算者布一定之卦，以御无穷之数。占
则取验于天，神之研几也；算则断智在人，智之极深
也。神以知来，而未尝不藏往；智以藏往，而未始不知
来。”惟《易》之与极，其旨若相似，而致用实不同。《易》自《洛
书》出，虚太极而用八卦；极自《河图》出，自无极而分八
卦。《易》与极之八卦，名同而位殊，爻同而旨异。位之殊，
先天后天之图可识矣。旨之异，则《易》之“乾为天为金”，
在极则“为日为暑”之类也。《易》之“坤为地为土”，而在极
则为水为雨之类也。《易》之“震为雷为木”，而在极则为
辰为夜也。《易》之“巽为风为木”，而在极则为石为雷也。
“坎为水为月”者，《易》也，而极则为土为露。“离为火为日”
者，《易》也，而极则为星为昼。艮为山而今为火、为风，兑
为泽而今为月、为寒矣。自是充之，非惟八卦取象之
异于《易》，而吉凶悔吝亦大不同矧。夫取象有在天、在
地、在人之各殊，论卦有因时、因数、因变之各异。知而
辄言，天固厌之；秘而不言，人何述焉？盖算之密者，穷
幽洞冥，证前测后，泄大造之神机，露将来之朕兆，所
以古之深于数者，不尽敷宣，而谶纬之书，历代秘藏，
故康节著书，阐数之变，而不言数之占；明象之交，而
不著象之应，必有故矣。必悉以其书作为训义，已非
康节之欲无言，今又为占验之诀，大非康节之所不
尽言也。虽然，数仞之墙，不见宗庙之美，遥想九鼎之
珍，垂涎而莫之染指焉。恐大《易》之数，虽阐“于皇极之
占，终以无辞”而晦矣。用序其梗概，启其端倪，不敢尽
泄真机，览者神而明之，存乎其人者也。